b'\n_START_ARTICLE_\nBritish Army\n_START_SECTION_\nHistorie\n_START_PARAGRAPH_\nF\xc3\xb8r den engelske borgerkrigen i 1642 var det ikke noen st\xc3\xa5ende h\xc3\xa6r i England eller Skottland.  Styrker ble satt opp av kongen n\xc3\xa5r det trengtes.  Etter borgerkrigen tok parlamentet over kontrollen, og satte opp en h\xc3\xa6r etter Oliver Cromwells modell New Model Army.  Etter monarkiet kom tilbake og Karl II fikk makten, ble denne en st\xc3\xa5ende h\xc3\xa6r, og kongen satt opp flere regimenter som var lojale til tronen.  26. januar 1661 kom ordren som offisielt etablerte en britisk h\xc3\xa6r._NEWLINE_Fra rundt 1692 fram til f\xc3\xb8rste verdenskrig var Storbritannia den dominerende makten i verden, b\xc3\xa5de \xc3\xb8konomisk og milit\xc3\xa6rt. Den britiske h\xc3\xa6ren ble sendt for \xc3\xa5 sl\xc3\xa5ss mot amerikanske kolonister i den amerikanske revolusjonen, irske oppr\xc3\xb8rere i oppt\xc3\xb8yene i 1798, kinesere i opiumskrigene, indiske prinser og mytterister fra Det britiske ostindiske kompani under det indiske oppr\xc3\xb8ret i 1857, boerne i boerkrigen og irske separatister under den irske selvstendighetskrigen._NEWLINE_Under f\xc3\xb8rste og andre verdenskrig stilte den britiske h\xc3\xa6ren med et enormt antall menn og kjempet over nesten hele verden. De tok ogs\xc3\xa5 store tap, spesielt under f\xc3\xb8rste verdenskrig._NEWLINE_I etterkrigstiden konsentrerte den seg om \xc3\xa5 m\xc3\xb8te den sovjetiske trusselen, men ble ogs\xc3\xa5 blandet inn i mange sm\xc3\xa5 geriljakriger etter hvert som det britiske imperiet skrumpet inn. Den siste krigen hvor den kjempet alene var Falklandskrigen i 1982._NEWLINE_Etter den kalde krigens slutt har den britiske h\xc3\xa6r v\xc3\xa6rt involvert i fredsbevarende operasjoner i tillegg til innsats i Gulfkrigen og senere i Irak og Afghanistan.\n_START_SECTION_\nOrganisasjon\n_START_PARAGRAPH_\nH\xc3\xa6rens struktur er sv\xc3\xa6rt kompleks, p\xc3\xa5 grunn av de forskjellige avdelingenes ulike opphav. Soldatene kan deles inn i to hovedgrupper: den regul\xc3\xa6re armeen (Regular Army) med heltidsansatte soldater og reservearmeen (Territorial Army) med deltidsansatte soldater. Den milit\xc3\xa6re strukturen best\xc3\xa5r av korps (administrative grupperinger etter funksjon) og forband (operative divisjoner og brigader)._NEWLINE_Regimentet er p\xc3\xa5 mange m\xc3\xa5ter den viktigste enheten i den britiske h\xc3\xa6ren. Begrepet regiment i den britiske h\xc3\xa6ren har to forskjellige betydninger. I de fleste v\xc3\xa5penartene er regimentet den st\xc3\xb8rste taktiske organisasjonen, med en st\xc3\xb8rrelse tilsvarende bataljon. Til forskjell er et regiment i infanteriet kun en administrativ eller seremoniell gruppering av flere bataljoner. Idag best\xc3\xa5r imidlertid mange infanteriregimenter kun av \xc3\xa9n regul\xc3\xa6r bataljon (men vanligvis ogs\xc3\xa5 en reservebataljon).\n_START_SECTION_\nRekruttering\n_START_PARAGRAPH_\nH\xc3\xa6ren rekrutterer hovedsakelig i Storbritannia og har normalt et m\xc3\xa5l p\xc3\xa5 25\xc2\xa0000 soldater i \xc3\xa5ret. Lav arbeidsledighet i Storbritannia medf\xc3\xb8rer at h\xc3\xa6ren har problemer med \xc3\xa5 n\xc3\xa5 rekrutteringsm\xc3\xa5let, og i de f\xc3\xb8rste \xc3\xa5rene av det 21. \xc3\xa5rhundre har det v\xc3\xa6rt en markert \xc3\xb8kning i antallet rekrutter fra andre land (hovedsakelig fra Samveldet), som per 2004 utgjorde cirka 7,5 prosent av h\xc3\xa6rens samlede styrker. I juli 2004 hadde h\xc3\xa6ren 5620 utenlandske soldater fra 42 forskjellige land (i tillegg til over 3000 nepalske gurkha-soldater). Etter Nepal er Fiji (1895 soldater) det landet med flest borgere i den britiske h\xc3\xa6ren, fulgt av Jamaica (960 soldater). Soldater kommer ogs\xc3\xa5 fra mer velst\xc3\xa5ende land som Australia og Syd-Afrika._NEWLINE_I 2003 var det n\xc3\xa6rmere 10\xc2\xa0000 ten\xc3\xa5ringer som vervet seg til h\xc3\xa6ren, inkludert mer enn 3000 16-\xc3\xa5ringer._NEWLINE_Med samtykke fra foresatte er det tillatt \xc3\xa5 s\xc3\xb8ke seg til h\xc3\xa6ren f\xc3\xb8r fylte 16 \xc3\xa5r. I 2018 var 30% av de som vervet seg 16 eller 17 \xc3\xa5r gamle.\n_START_SECTION_\nListe over utrustning\n_START_PARAGRAPH_\nListe over utrustning i bruk i 2006.'